訪建康留守
作者：汪莘
朝代：宋

paragraphs: 敬公太古明月服，愛公九天寒露漿。
畏公龍泉太阿劍，喜公班虎花蛇囊。
月中含月作懷抱，露表滴露生清凉。
風塵澒洞要英傑，太平潤色須文章。
公昔荷橐侍紫皇，公今握符坐建康。
綸巾羽扇夏日靜，鳴鳩乳燕南風長。
青天有月來堂堂，白鷺分水鳴湯湯。
城頭獨立是誰子，身長七尺鬚眉蒼。
袖藏古劍咸陽市，淚逐東風灑桃李。
一心只望金陵飛，未到三更已千里。
北斗錯落垂寒光，願公提起掃八荒。
刺人如影那見血，激天孤竹和空桑。